峡哀 其一
唐·孟郊

昔多相与笑，今谁相与哀。峡哀哭幽魂，噭噭风吹来。堕魄抱空月，出没难自裁。齑粉一闪间，春涛百丈雷。峡水声不平，碧沲牵清洄。沙棱箭箭急，波齿龂龂开。呀彼无底吮，待此不测灾。谷号相喷激，石怒争旋回。古醉有复乡，今缧多为能。字孤徒髣髴，衔雪犹惊猜。薄俗少直肠，交结须横财。黄金买相吊，幽泣无馀漼。我有古心意，为君空摧颓。